Ստացած տեսական գիտելիքներն ապագա քաղաքացիական լրագրողներն ամրապնդեցին գործնական պարապմունքներով: Կիրառելով լուսանկարչական արվեստի վերաբերյալ տեսական գիտելիքները՝ նրանք փորձեցին լուսանկարել տարվա երիտասարդական մայրաքաղաք Իջեւանի մշակութային, տեսարժան վայրերը, խնդիրները եւ առօրյան: Հարկ է նշել, որ ապագա քաղաքացիական լրագրողները, շրջելով Իջեւանի շուկայում, փողոցային առեւտուրը ներկայացնող մի քանի լուսանկարներ արեցին: Նկատելով փողոցային առեւտուրը լուսանկարող երիտասարդներին՝ առեւտրականները սկսել էին փողոցում վաճառվող մսամթերքն արագ տեղափոխել տաղավարների մեջ: Հաջորդ օրն էլ փողոցում ընդհանրապես նկատելի չէր տաղավարներից դուրս կախված մսամթերքը: